CORRIGENDUM Cancels and replaces the Report COM(2017) 30 final of 24 January 2017 for incorrect paragraph sequence of numbering. Concerns all versions.

Az európaiak jobban tudatában vannak az uniós polgári jogállásuknak, mint valaha és többségük napjainkban úgy véli, hogy ismeri az uniós polgárként élvezett jogait. Úgy érzik továbbá, hogy tájékozottabbak e jogokat illetően, azonban ez nem mindegyikükre igaz: például a konzuli védelemhez való joggal kapcsolatos ismeretek szintje alacsony. A jogaikról többet tudni kívánó európaiak aránya továbbra is nő. Ezen felül előfordulhat, hogy az uniós polgárok nincsenek mindig tisztában azzal, hogy az uniós polgárságból eredő jogok érvényesítése bizonyos kötelezettségeket is maga után von. Például előfordulhat, hogy figyelmen kívül hagyják a személyazonossági és úti okmányaik jelentőségét és azt, hogy azonnal be kell jelenteniük azok elvesztését vagy ellopását, a csalás kockázatának csökkentése végett.

Az uniós jogok, ideértve a szabad mozgáshoz való jog és az ahhoz kapcsolódó feltételek megértésének további növelése fontos e jogok tényleges mindennapos érvényesítéséhez.

A Bizottság továbbra is erőfeszítéseket tesz abból a célból, hogy tájékoztassa a polgárokat uniós jogaikról és hogy mit tegyenek ezek megsértése esetén. A Bizottság továbbra is segítséget nyújt a jogaikkal kapcsolatban tájékoztatást kérő, folyamatosan növekvő számú uniós polgárnak, különösen az Európa Önökért portálon keresztül, amely jelenleg havonta több mint 1,4 millió látogatót fogad. Az igazságszolgáltatás terén elektronikus egyablakos ügyintézési rendszernek minősülő európai igazságügyi portál kiegészíti ezt az eszközt azáltal, hogy az igazságszolgáltatási rendszerhez hozzáférést kérő polgárok – valamint bírók, ügyvédek és más igazságügyi szakemberek – számára tájékoztatást nyújt az igazságszolgáltatási rendszerekről és javítja az igazságszolgáltatáshoz való hozzáférésüket. A Bizottság fejleszti az Europa weboldalát is annak érdekében, hogy segítse az embereket a keresett információ gyors és könnyű megtalálásában. Az Europa weboldal hozzáférhetőségének javítására tett erőfeszítések a fogyatékkal élő személyek esetében is elő fogják segíteni az ezen információkhoz való hozzáférést.

Sok esetben a tagállamok vannak leginkább abban a helyzetben, hogy segítsék a polgárokat uniós jogaik gyakorlásában. A nemzeti hatóságok vagy szervek, köztük a bírók, a regionális és helyi hatóságok kulcsfontosságú szerepet töltenek be a polgárok tájékoztatásában és uniós jogokkal kapcsolatos ismereteik bővítésében, valamint e jogok tiszteletben tartásának biztosításában. A tagállamok együttműködnek a SOLVIT hálózaton keresztül is, amely bizottsági támogatással működik abból a célból, hogy megoldja a magánszemélyek által uniós jogaik gyakorlása során tapasztalt problémákat. A közeljövőben elkészülő SOLVIT akciótervnek fokoznia kell e hálózat, mint az üzleti vállalkozások és polgárok javát szolgáló problémamegoldó és visszajelzési eszköz kapacitását, láthatóságát és tekintélyét. A Bizottság egy e-tanulási eszközt is bevezet abból a célból, hogy segítse az uniós polgárok szabad mozgáshoz való jogának érvényesítésében kulcsszerepet játszó ügykezelőket, különösen a helyi és regionális hatóságokat a szabad mozgással kapcsolatos előírások értelmezésében és helyes alkalmazásában.

Ezen felül a tagállamok további sajátos feladatát képezi annak szem előtt tartása, hogy az állampolgárság megadása vagy attól való megfosztása az uniós polgárság megadásával, illetve attól való megfosztással is jár, következésképpen tiszteletben kell tartaniuk a jóhiszemű együttműködés elvét és a Bíróság által meghatározott korlátokat.

2.2.A közös európai értékek megerősítése

Értékeink, köztük a szabadság, demokrácia és jogbiztonság az európai életmód szerves részét képezik. Az uniós polgárság az egyenlő bánásmódban történő részesülést és az Unió által fenntartott, közös értékek rendszerében való osztozást is jelenti, ideértve az emberi méltóság, egyenlőség és az emberi jogok, valamint az integráció, tolerancia és a sokféleség tiszteletben tartását is.

Az uniós polgárok szerint többet kellene tenni az uniós értékek előmozdítása érdekében. Javaslataik szerint ez mindenekelőtt az oktatás, a fiatalok mobilitása és kulturális tevékenységek révén valósulhatna meg. A 2015. márciusi párizsi nyilatkozat elfogadásának hátterében is ez húzódott meg.

Az uniós polgárságra és az ahhoz kapcsolódó értékekre vonatkozó ismeretek bővítése a választójogi korhatárt elérő fiatalok és valamely tagállam állampolgárságát megszerző európaiak körében, valamint a társadalom egészében az egyes szinteken érintett valamennyi gazdasági szereplő – a tagállamok, ideértve azok helyi és regionális hatóságait, az uniós intézmények és a civil társadalom – közös erőfeszítését igénylik.

Az erőszakos szélsőségességhez vezető radikalizálódás megelőzésének támogatásáról szóló, 2016. június 14-i közleményében a Bizottság konkrét intézkedéseket jelentett be. Közelebbről a Bizottság egy hálózatot hoz létre, az iskolákban, valamint az ifjúsági klubokban és sportklubokban pozitív példaképekkel történő közvetlen kapcsolatfelvétel elősegítése, valamint a fiataloknak az európai társadalom aktív és elkötelezett tagjává válásának ösztönzése és bátorítása céljából. Ezen felül a Bizottság támogatni fogja az ifjúsági munka, az ifjúsági szervezetek és hálózatok arra vonatkozó képességét, hogy integrációs erőként lépjenek fel a fiatalok kötelezettségvállalásának, önkéntességének és a pozitív társadalmi változás általuk történő kiváltásának elősegítése révén, és a tagállamokkal folytatott szoros együttműködés keretében eszköztárat alakít ki a fiatal munkavállalók és ifjúsági szervezetek támogatása érdekében. Növelni fogja az e-Twinning, egy olyan online platform használatát, amely Európa-szerte támogatja a tanárok és iskolák közötti együttműködést és cserét, valamint ki fogja terjeszteni azt az EU-val szomszédos országokra is.

Az európai értékek támogatása az Erasmus+ program révén valósul meg, amely már eddig is ötmillió ember számára tette lehetővé, hogy egy másik országban tanuljon, képzést folytasson, önkéntesként dolgozzon vagy szakmai tapasztalatot szerezzen, és ezáltal hozzájáruljon az aktív polgárság és szolidaritás elősegítéséhez. 2015 óta az Erasmus+ külön figyelmet fordít az olyan projektekre, amelyek a társadalmi integráció támogatását és a radikalizálódás megelőzését célozzák. A program keretében a tranzakciós partnerségeknek 2016-ban több mint 400 millió EUR-t bocsátottak rendelkezésére olyan alulról építkező innovatív politikai megközelítések és gyakorlatok kialakítására, amelyek a társadalmi integrációt, a közös értékek támogatását és az interkulturális megértést tekintik prioritásnak, és egy elkülönített 13 millió EUR összeg fog hozzájárulni ezen intézkedések fokozásához.

Az önkéntes munka szintén az uniós értékek gyakorlati érvényesítésének eszköze. A szolidaritás, kölcsönös megértés és tolerancia fejlesztésével hozzájárul a szociális kohézió és az aktív polgárság megerősítéséhez. Megerősítik az Európai önkéntes szolgálatot, és lépéseket tesznek annak érdekében, hogy elősegítsék a tanulmányi kreditek önkéntes munkáért cserébe történő odaítélésének és az oktatási tartalmat az Erasmus+ keretében a polgári szerepvállalással ötvöző tanterv kialakítását. A szerepvállalás és szolidaritás alapvető uniós értékeiben gyökerező Európai Szolidaritási Testület az első szakaszában az önkéntességi komponensében a létező uniós ifjúsági programokra fog építeni, és mobilizálni fogja Európa-szerte a foglalkoztatási, oktatási és civil társadalmi szereplők már kialakított hálózatait annak érdekében, hogy a fiatalok ott tudjanak segíteni, ahol arra a legnagyobb szükség van. Kapcsolódási pontként fog szolgálni a közös szolidaritási projekten dolgozó fiatalok között, ezáltal majd hozzájárul egy erősebb európai perspektíva kialakításához. Európa-szerte a fiatalok számos szolidaritási tevékenységben vehetnek majd részt az EU-ban kihívást jelentő helyzetek kezelésével, például valamely természeti katasztrófát követően a közösségek újjáépítésével foglalkozó nem kormányzati szervezet (NGO), helyi hatóság vagy magánvállalkozás támogatása révén. a társadalmi kirekesztés és a szegénység felszámolását célzó tevékenységek, illetve egészségügyi és demográfiai kihívások kezelése, menekültek befogadása és a társadalmi beilleszkedésük elősegítése.

A Jogok, egyenlőség és polgárság program finanszírozást nyújt olyan intézkedésekhez, amelyek az uniós polgárságból eredő jogok és azok alapjául szolgáló értékek tudatosítását és ismeretét segítik elő. 2016-ban 2,5 millió EUR-t különítettek el a mobil uniós polgárok fogadó országbeli sikeres integrációjának és részvételének támogatására. Ez a program finanszírozást biztosít a tolerancia elősegítésére, valamint a rasszizmus és az idegengyűlölet megelőzésére és leküzdésére irányuló, alulról építkező projekteknek is, és olyan kezdeményezéseket támogat, amelyek célja a közösségek közötti jobb megértés elérése, többek között vallások közötti és interkulturális tevékenységek révén. Az Európa a polgárokért program egyedülálló fórumot biztosít a polgárok EU-ba történő bevonásához. A programot a polgárokat megcélzó tevékenységek stratégiai finanszírozása révén továbbfejlesztik, annak érdekében, hogy maximálisra növeljék annak hatását, az európai polgárság és az uniós értékek népszerűsítésének támogatása érdekében. A program lehetőséget nyújt vitára, reflexióra és hálózatépítésre, ezáltal elősegíti a polgári szerepvállalást. A program minden évben több mint 1 millió uniós polgárt hoz össze egy sor, helyi szinttől európai szintig terjedő projektben, ezáltal pedig fokozza az uniós polgárságtudatot.

2017–19-es prioritások: Az uniós polgársághoz kapcsolódó jogok és a közös értékek érvényesülésének előmozdítása A Bizottság: 1. 2017-ban és 2018-ban az egész Unióra kiterjedő tájékoztató figyelemfelhívó kampányt folytat, többek között a konzuli védelemről és – a 2019-es uniós választásokat megelőzően – a választójogról. 2. Intézkedéseket tesz az Európai önkéntes szolgálat megerősítése, valamint annak érdekében, hogy népszerűsítse az önkéntesség előnyeit és előmozdítsa annak az oktatásba való beépítését. 2020-ig felhívja az első 100 000 fiatal európait, hogy végezzenek önkéntes munkát az Európai Szolidaritási Testületnél, ami lehetőséget kínál számukra új készségek elsajátítására és meghatározó élmények szerzésére, valamint arra, hogy Unió-szerte hozzájáruljanak a társadalom építéséhez, továbbá a pályájuk kezdetén értékes tapasztalatokat és szakismereteket szerezzenek. 3. Védi az uniós polgárság lényegét és az attól elválaszthatatlan értékeket; 2017/2018-ban jelentést készít a befektetők számára uniós polgárságot nyújtó nemzeti programokról, amely ismerteti a területre vonatkozó bizottsági intézkedéseket, a hatályos tagállami jogszabályokat és gyakorlatot, valamint iránymutatást nyújt a tagállamoknak.

3.Az Unió demokratikus életében való polgári részvétel ösztönzése és javítása